Document ID: 32012D0461
Publication Date: 2012-08-03

Content:
DEĊIŻJONI TA’ IMPLIMENTAZZJONI TAL-KUMMISSJONI
tat-3 ta’ Awwissu 2012
li tawtorizza t-tqegħid fis-suq ta’ bażi ġdida taċ-chewing gum bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill u li tirrevoka d-Deċiżjoni ta’ Implimentazzjoni tal-Kummissjoni 2011/882/UE
(notifikata bid-dokument numru C(2012) 5406)
(It-test Ingliż biss huwa awtentiku)
(2012/461/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fl-10 ta’ Ottubru 2007 l-kumpanija Revolymer Ltd. għamlet talba lill-awtoritajiet kompetenti tal-Pajjiżi l-Baxxi biex tqiegħed bażi ġdida taċ-chewing gum fis-suq bħala ingredjent ġdid tal-ikel.
(2)
Fit-23 ta’ April 2009 l-entità kompetenti tal-valutazzjoni tal-ikel tal-Pajjiżi l-Baxxi ħarġet ir-rapport ta’ valutazzjoni inizjali tagħha. F’dan ir-rapport, din waslet għall-konklużjoni li l-bażi ġdida taċ-chewing gum tista’ tintuża b’mod sikur bħala ingredjent għall-ikel.
(3)
Il-Kummissjoni bagħtet ir-rapport ta’ valutazzjoni inizjali lill-Istati Membri kollha fit-30 ta’ April 2009.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tqajmu oġġezzjonijiet motivati għall-kummerċjalizzazzjoni tal-prodott skont dik id-dispożizzjoni.
(5)
Għalhekk l-Awtorità Ewropea dwar is-Sigurtà fl-Ikel (l-EFSA) ġiet ikkonsultata fit-2 ta’ Lulju 2010.
(6)
Fil-25 ta’ Marzu 2011, fis-“Scientific Opinion on the safety of a ‘novel chewing gum base (REV-7)’ as a novel food ingredient” (Opinjoni Xjentifika dwar is-sikurezza ta’ ‘bażi ġdida taċ-chewing gum (REV-7)’ bħala ingredjent ġdid tal-ikel) (2) l-EFSA waslet għall-konklużjoni li l-bażi ġdida taċ-chewing gum, skont il-kundizzjonijiet proposti tal-użu u l-livelli proposti ta’ konsum, kienet sikura.
(7)
Il-bażi ġdida taċ-chewing gum tikkonforma mal-kriterji stipulati fl-Artikolu 3(1) tar-Regolament (KE) Nru 258/97 u għaldaqstant id-Deċiżjoni ta’ Implimentazzjoni tal-Kummissjoni 2011/882/UE tal-21 ta’ Diċembru 2011 li tawtorizza t-tqegħid fis-suq ta’ bażi ġdida taċ-chewing gum bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (3) ġiet adottata.
(8)
L-Artikolu 2 tad-Deċiżjoni ta’ Implimentazzjoni 2011/882/UE pprevediet li l-ispeċifikazzjoni tal-bażi ġdida taċ-chewing gum awtorizzata permezz tagħha fuq it-tikketta tal-ikel li fih minnha għandha tkun “bażi ta’ gomma (esteri ta’ omopolimeru ta’ 2-metil, 1,3-butadjen trattat b’maleat u ta’ polietilenglikol monometil-etere)”.
(9)
Madankollu, filwaqt li l-isem kimiku sħiħ jipprevedi deskrizzjoni ċara u mhux ambigwa tas-sustanza, it-tul tiegħu jista’ jiddomina t-tikketta tal-ikel li fih minnha. Peress li ċ-chewing gum ta’ sikwit jinbiegħ f’pakketti bi spazju limitat fil-wiċċ għat-tikketta, ikun xieraq li jkun hemm alternattiva iqsar għat-tikketta.
(10)
In-numri tar-reġistru (in-Nru CAS) tas-Servizz għall-Astratti Kimiċi (CAS) huma standard internazzjonali għad-deskrizzjoni tal-kimiċi, li jipprovdi informazzjoni ekwivalenti għal dak tal-isem kimiku f’dak li jikkonċerna n-natura tas-sustanza.
(11)
Għaldaqstant huwa xieraq li jitħalla jsir użu min-numru tar-reġistru CAS għad-deskrizzjoni tal-bażi taċ-chewing gum ġdida awtorizzat permezz tad-Deċiżjoni ta’ Implimentazzjoni 2011/882/UE fuq it-tabella tal-ikel li jkun fih minnha bħala alternattiva tal-isem kimiku sħiħ tiegħu.
(12)
L-Anness seta’ kkawża nuqqas ta’ ftehim peress li fit-titlu tiegħu hu pprovda biss parti mill-isem kimiku. Barra minn hekk, in-Numru CAS għandu jingħata fl-anness.
(13)
Għaldaqstant, jidher li hu xieraq li d-Deċiżjoni ta’ Implimentazzjoni 2011/882/UE tiġi revokata u sostitwita b’Deċiżjoni ġdida bil-modifiki msemmija hawn fuq.
(14)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-bażi ġdida taċ-chewing gum, kif speċifikat fl-Anness, tista’ titqiegħed fis-suq fl-Unjoni bħala ingredjent ġdid tal-ikel biex tintuża fiċ-chewing gum sa massimu ta’ 8 %.
Artikolu 2
Id-deskrizzjoni tal-bażi ġdida taċ-chewing gum awtorizzata permezz ta’ din id-Deċiżjoni fuq it-tikketta tal-ikel li fih minnha għandha tkun “bażi ta’ gomma (li tinkludi esteri ta’ omopolimeru ta’ 2-metil, 1,3-butadjen trattat b’maleat u ta’ polietilenglikol monometil-etere)” jew “bażi ta’ gomma (inkluż in-Nru CAS: 1246080-53-4)”.
Artikolu 3
Id-Deċiżjoni ta’ Implimentazzjoni 2011/882/UE hija b’dan irrevokata.
Artikolu 4
Din id-Deċiżjoni hija indirizzata lil Revolymer Ltd., 1, NewTech Square, Deeside Industrial Park, Deeside, Flintshire, CH5 2NT, United Kingdom.
Magħmul fi Brussell, it-3 ta’ Awwissu 2012.

Metadata:
Eurovoc Level 1 Categories: 100147
100149
100160
Eurovoc Level 2 Categories: 100269
100215
100196
Eurovoc Level 3 Categories: 13
1362
1268
87
All Eurovoc Categories: 1442
2739
5451
6569
893